อำเภอเมืองกำแพงเพชร
การแบ่งเขตการปกครอง

อำเภอเมืองกำแพงเพชรในอดีตนั้นมีพื้นที่กว้าง ครอบคลุมพื้นที่จรดอำเภอพรานกระต่ายทางด้านทิศเหนือ ติดกับจังหวัดพิจิตรด้านอำเภอสามง่ามทางทิศตะวันออก ติดกับจังหวัดตากทางอำเภออุ้มผางและอำเภอพบพระทางทิศตะวันตก รวมทั้งอำเภอคลองขลุงทางด้านใต้ของจังหวัด ซึ่งต่อมาได้แบ่งพื้นที่การปกครองออกเรื่อยมา จนถึงปัจจุบันนี้
วันที่ 14 มีนาคม 2479 จัดตั้งเทศบาลเมืองกำแพงเพชร ในท้องที่ตำบลในเมืองทั้งตำบล
วันที่ 23 กันยายน 2484 ยุบตำบลคลองพลู ตำบลบ้านลาน และหมู่ที่ 6 (ในขณะนั้น) ของตำบลนาบ่อคำ ตั้งเป็นตำบลโป่งน้ำร้อน
วันที่ 31 สิงหาคม 2491 ได้มีการเปลี่ยนแปลงเขตตำบลในอำเภอเมืองดังนี้
(1) โอนพื้นที่หมู่ที่ 1 และ 2 ตำบลลานดอกไม้ ให้ไปขึ้นกับตำบลหนองปลิง
(2) โอนพื้นที่หมู่ที่ 5-7 ตำบลหนองปลิง ให้ไปขึ้นกับตำบลลานดอกไม้
(3) โอนพื้นที่บางส่วนของหมู่ที่ 3 (บ้านเกาะ) ตำบลหนองปลิง ให้ไปขึ้นกับตำบลคณฑี
วันที่ 16 เมษายน 2506 จัดตั้งสุขาภิบาลปากดง ในท้องที่บางส่วนของตำบลไตรตรึงษ์
วันที่ 12 เมษายน 2509 ตั้งตำบลนิคมทุ่งโพธิ์ทะเล แยกจากตำบลคณฑี
วันที่ 3 มิถุนายน 2512 ตั้งตำบลไทรงาม แยกออกจากตำบลหนองคล้า
วันที่ 26 ตุลาคม 2514 ตั้งตำบลคลองลาน แยกออกจากตำบลโป่งน้ำร้อน
วันที่ 17 กรกฎาคม 2516 ตั้งตำบลทรงธรรมแยกจากตำบลหนองปลิง และตั้งตำบลอ่างทองแยกจากตำบลไตรตรึงษ์
วันที่ 6 สิงหาคม 2517 ตั้งตำบลลานดอกไม้ตกแยกจากตำบลลานดอกไม้
วันที่ 20 พฤษภาคม 2518 แยกพื้นที่ตำบลไทรงามและตำบลหนองคล้า จากอำเภอเมืองกำแพงเพชร มาตั้งเป็น กิ่งอำเภอไทรงาม และให้ขึ้นการปกครองกับอำเภอเมืองกำแพงเพชร
วันที่ 31 พฤษภาคม 2520 แยกพื้นที่ตำบลคลองลานและตำบลโป่งน้ำร้อน อำเภอเมืองกำแพงเพชร มาตั้งเป็น กิ่งอำเภอคลองลาน และให้ขึ้นการปกครองกับอำเภอเมืองกำแพงเพชร
วันที่ 19 มีนาคม 2522 ยกฐานะกิ่งอำเภอไทรงาม อำเภอเมืองกำแพงเพชร เป็น อำเภอไทรงาม
วันที่ 2 ตุลาคม 2522 ตั้งตำบลเทพนครแยกจากตำบลคณฑี และตั้งตำบลคลองลานพัฒนาแยกออกจากตำบลคลองลาน
วันที่ 28 กุมภาพันธ์ 2528 จัดตั้งสุขาภิบาลคลองแม่ลาย ในท้องที่บางส่วนของตำบลอ่างทอง
วันที่ 21 ตุลาคม 2528 ตั้งตำบลวังทอง แยกจากตำบลอ่างทอง
วันที่ 20 มีนาคม 2529 ยกฐานะจากกิ่งอำเภอคลองลาน อำเภอเมืองกำแพงเพชร เป็น อำเภอคลองลาน
วันที่ 6 สิงหาคม 2530 ตั้งตำบลท่าขุนราม แยกจากตำบลนาบ่อคำ
วันที่ 21 ตุลาคม 2531 ตั้งตำบลเพชรชมภู แยกจากตำบลโกสัมพีและตำบลลานดอกไม้ตก
วันที่ 1 กรกฎาคม 2534 ตั้งตำบลคลองแม่ลาย แยกจากตำบลอ่างทอง ตำบลนครชุม และตำบลท่าขุนราม
วันที่ 13 พฤศจิกายน 2535 ตั้งตำบลธำมรงค์ แยกจากตำบลไตรตรึงษ์
วันที่ 20 สิงหาคม 2536 ตั้งตำบลสระแก้ว แยกจากตำบลหนองปลิง
วันที่ 3 มีนาคม 2538 ยกฐานะสภาตำบลเทพนคร สภาตำบลอ่างทอง สภาตำบลหนองปลิง สภาตำบลไตรตรึงษ์ สภาตำบลโกสัมพี และสภาตำบลวังทอง เป็นองค์การบริหารส่วนตำบลเทพนคร องค์การบริหารส่วนตำบลอ่างทอง องค์การบริหารส่วนตำบลหนองปลิง องค์การบริหารส่วนตำบลไตรตรึงษ์ องค์การบริหารส่วนตำบลโกสัมพี และองค์การบริหารส่วนตำบลวังทอง ตามลำดับ
วันที่ 30 มกราคม 2539 ยกฐานะสภาตำบลนาบ่อคำ สภาตำบลทรงธรรม สภาตำบลลานดอกไม้ สภาตำบลนิคมทุ่งโพธิ์ทะเล สภาตำบลท่าขุนราม สภาตำบลคณฑี สภาตำบลนครชุม สภาตำบลคลองแม่ลาย และสภาตำบลธำมรงค์ เป็นองค์การบริหารส่วนตำบลนาบ่อคำ องค์การบริหารส่วนตำบลทรงธรรม องค์การบริหารส่วนตำบลลานดอกไม้ องค์การบริหารส่วนตำบลนิคมทุ่งโพธิ์ทะเล องค์การบริหารส่วนตำบลท่าขุนราม องค์การบริหารส่วนตำบลคณฑี องค์การบริหารส่วนตำบลนครชุม องค์การบริหารส่วนตำบลคลองแม่ลาย และสองค์การบริหารส่วนตำบลธำมรงค์ ตามลำดับ
วันที่ 26 มิถุนายน 2539 แยกพื้นที่ตำบลโกสัมพี ตำบลเพชรชมภู และตำบลลานดอกไม้ตก อำเภอเมืองกำแพงเพชร มาตั้งเป็น กิ่งอำเภอโกสัมพีนคร และให้ขึ้นการปกครองต่ออำเภอเมืองกำแพงเพชร
วันที่ 25 ธันวาคม 2539 ยกฐานะสภาตำบลสระแก้ว สภาตำบลลานดอกไม้ตก และสภาตำบลเพชรชมภู เป็นองค์การบริหารส่วนตำบลสระแก้ว องค์การบริหารส่วนตำบลลานดอกไม้ตก และองค์การบริหารส่วนตำบลเพชรชมภู ตามลำดับ
วันที่ 24 กุมภาพันธ์ 2542 ยกฐานะสุขาภิบาลปากดง และสุขาภิบาลคลองแม่ลาย เป็นเทศบาลตำบลปากดงและเทศบาลคลองแม่ลาย ด้วยผลของกฎหมาย
วันที่ 29 กันยายน 2546 จัดตั้งและกำหนดเขตหมู่บ้านใหม่ดังต่อไปนี้
(1) แยกบ้านสระสิงห์โต หมู่ที่ 8 ตำบลเทพนคร จัดตั้งเป็นหมู่ที่ 22 บ้านหนองสุบิน
(2) แยกบ้านเทพประทาน หมู่ที่ 10 ตำบลสระแก้ว จัดตั้งเป็นหมู่ที่ 12 บ้านหนองแผ่นดิน
(3) แยกบ้านลานดอกไม้ หมู่ที่ 2 ตำบลลานดอกไม้ จัดตั้งเป็นหมู่ที่ 10 บ้านกัลปพฤกษ์
(4) แยกบ้านมอสมบูรณ์ หมู่ที่ 6 ตำบลวังทอง จัดตั้งเป็นหมู่ที่ 20 บ้านแดนพุทธ
(5) แยกบ้านสระแก้ว หมู่ที่ 5 ตำบลธำมรงค์ จัดตั้งเป็นหมู่ที่ 8 บ้านหนองโมกพัฒนา
(6) แยกบ้านท่าเสากระโดง หมู่ที่ 15 ตำบลนาบ่อคำ จัดตั้งเป็นหมู่ที่ 20 บ้านดอนพัฒนา
วันที่ 1 ตุลาคม 2547 จัดตั้งและกำหนดเขตหมู่บ้านใหม่อีกครั้งดังนี้
(1) แยกบ้านมอสมบูรณ์ หมู่ที่ 6 ตำบลวังทอง จัดตั้งเป็นหมู่ที่ 21 บ้านฟ้าเกื้อ
(2) แยกบ้านท่าเสากระโดง หมู่ที่ 2 ตำบลนาบ่อคำ จัดตั้งเป็นหมู่ที่ 21 บ้านทรัพย์ท่าเสา
(3) แยกบ้านบ่อเจริญ หมู่ที่ 5 ตำบลไตรตรึงษ์ จัดตั้งเป็นหมู่ที่ 15 บ้านคลองเตยพัฒนา
วันที่ 15 กุมภาพันธ์ 2549 จัดตั้งและกำหนดเขตหมู่บ้านใหม่ครั้งที่ 3 โดยแยกบ้านปางขนุน หมู่ที่ 6 ตำบลนาบ่อคำ จัดตั้งเป็นหมู่ที่ 21 บ้านเนินสว่าง และแยกบ้านนครชุม หมู่ที่ 5 ตำบลนครชุม จัดตั้งเป็นหมู่ที่ 13 บ้านป่ามะม่วง
วันที่ 20 เมษายน 2549 เปลี่ยนแปลงชื่อหมู่บ้านในตำบลคณฑี โดยหมู่ที่ 11 บ้านโพธิ์อำนวย เปลี่ยนชื่อเป็น บ้านโคนกลาง
วันที่ 20 เมษายน 2550 จัดตั้งและกำหนดเขตหมู่บ้านใหม่ครั้งที่ 4 โดยให้แยกบ้านหัวฝายเหนือ หมู่ที่ 9 ตำบลท่าขุนราม จัดตั้งเป็นหมู่ที่ 13 บ้านปางเจริญและให้แยกบ้านหนองปิ้งไก่ หมู่ที่ 2 ตำบลนาบ่อคำ จัดตั้งเป็นหมู่ที่ 22 บ้านสร้อยสุวรรณ
วันที่ 24 สิงหาคม 2550 ยกฐานะกิ่งอำเภอโกสัมพีนคร อำเภอเมืองกำแพงเพชร เป็น อำเภอโกสัมพีนคร
วันที่ 17 ตุลาคม 2562 จัดตั้งและกำหนดเขตหมู่บ้านเป็นครั้งที่ 5 ดังนี้
(1) แยกบ้านหนองกอง หมู่ที่ 4 ตำบลนาบ่อคำ จัดตั้งเป็นหมู่ที่ 23 บ้านหนองกองพัฒนา
(2) แยกบ้านแม่นารี หมู่ที่ 5 ตำบลนาบ่อคำ จัดตั้งเป็นหมู่ที่ 24 บ้านแม่นารีพัฒนา
(3) แยกบ้านลานศิลา หมู่ที่ 11 ตำบลนาบ่อคำ จัดตั้งเป็นหมู่ที่ 25 บ้านเสรีพัฒนา